संकट हरय के तिहार करवाचौथ...
का र्तिक महीना के आय लेे, हमर करेजवा म खुसीयारी छा जाथे, हमर जीनगी भर के संगी के नांव म पहिरे चुरी, बिछिया, पैरी अव मांग भर सेंदुर, के अम्मर होये के बरदान के तिहार संकट तिहार जेला गनेस चतुर्थी, अव सब्बोमन करवा चैथ घलोक कहिथे, ई तिहार हर हमर सुहाग के तिहार हावय भादो के निर्जला तीजा तिहार हर मयारू जोड़ी के मंगल -कामना बर होथे, वैसनहे ई तिहार हर अपन जोड़ी के, अपन चुरी के अम्मर बरदान मांगे के तिहार आय... इनकर पूजा म पान के पत्ता, सुपारी के अड़बड़ महत्ता हावय, सकट के तिहार ला गनेस चतुर्थी भी कहिथे, ई बरत के एक कहनी हावय... पुराना जमाना म अगस्त्य नांव के एक सनयासी रहिस एक घव साधू हर समुद्र के तीर म तप करत रहिस ओतके म समुद्र म जुवार आईस त एकठन पक्छी के अंडा हर बोहागे, त वो चिरई ला अड़बड़ रीस आईस, अव ओहर समुंद्र के पानी ला अपन चोंच म भर-भर के बाहिर फेंके लागीस, त मुनी हर ओला देख के कारन जाने बर पूछीस त ओहर कहिस ई समुद्र हर मोर अंडा ला बोहा दिस, मैंहर ऐकर पानी ला अटाके रहूं...फेर ओ चिरई हर पानी फेंकत-फेंकत थकगे, फेर पानी अटाये के नांव नई लीस...त ओहर रिसी करा गईस अव बिनती करीस कि मोला कोनो उपाय बतावा जेकर से मैंहर ई समुद्र ला अटा सकंव...त रिसी हर ओला कहिस ऐकर अटाये के उपाय ला मैहर करहूं, तैंहर संसो झिन करबे...गनेसजी के धियान धरत कातिक के संकटी गनेस के बरत ला करीस त गनेसजी खुस होके उनला बरदान दीन के तुंहर आचमन करते साथ समुद्र हर अटा जाही...जइसे ही मुनी हर आचमन करे लागीस समुद्र देबता हर आगू म ठाड़ होगे कि मोला माफ कर देवा मैंहर ई चिरई के अंड़ा ला सुरक्षित वापस करत हावौं, अव चिरई अंडा पाके कुलके लागीस, वैसनहे अर्जुन हर ई बरत ला करके महाभारत के युद्ध म बिजय पाईन, त जेन मनखे हर सकट के उपास ला परेम पूर्वक करथे, अव चंदरमा के पानसुपारी घरके कच्चा दूघ म अरग देथे, ओकर सब्बो संकट हर दूर होथे...।
करवा चौथ म गनेस भगवान के पूजा माटी के करवा संग होथे, गनेस जी के पूजा तो अति उत्तम होथे, फेर ओकर संग सीतल, सुंदर अव परकासवान चंदरमा के पूजा हमर सौभाग्य अव परेम के चिन्हारी हो जाथे, करवाचौथ जेला सकट घलोक कहिथे, के तिहार हर हमर हिन्दु धरम म सुहागीनमन के अड़बड़ बड़का तिहार के रूप म माने जाथे, ई सुहाग के तिहार हर पति-प|ि के परेम बिस्बास अव हर जनम के अटूट रिस्ता होथे, ई दिन जम्मो परगोत्रीमन अपन अखन्ड सुहाग, सुखी जीवन अव भाग्य के फलित बर उपास रहीथे, ई दिन रजनीस माने चांद देबता के पूजा अव उपासना करे जाथे, ई तिहार हर सब्बो सुहागिन बर अपन-अपन भाग्य ला उदय करे के तिहार हाबय, हमर हिंदुमन तिहार के माध्यम से हर रिस्ता के अहमियत ला बताथे, ओकरे बर ई तिहार ला पति-प|ि के आपसी समझौता, रिस्ता के मर्यादा, संवेदनसीलता, समर्पण अव परेम के अभिव्यक्ति के रूप म माने जाथे, जेकर से रिस्ता हर अटूट होवत जाथे।
सकट के सुध्द रूप आय संकट, ऐसनहा उपास जेमा हमर सबे संकट हर सिरा जाय अव हमर चुरी अम्मर हो जाय, अव करवाचौथ हर दू सब्द ले मिलके बने हाबय ‘करवा’ माने माटी के चुकिया, चौथ माने गनेस चतुर्थी, मैंहर तुहला करवा माता के तिहार के कहनी अव पूजा के बिधि ला बतावत हव,... ई तिहार म माटी के चुकिया के अड़बड़ महत्ता हाबय, पूजा के बेर म ई चुकिया म गेंहु नहीं तो चाउर एक रूपया के सिक्का, सुपारी, हरदी के गांठ भरके अव एक लोटा पानी राखके हाथ म सिक्का चाउर अव फूल लेके कथा सुनथे, तिहार के पहिरी दिन जम्मो समान ला जोर के रख देथे, ब्रम्ह मुहुर्त म उठ के नहा-धोके श्रृंगार करिके माता पारवती या करवा माता के पूजा अराधना करथे, काबर सिवजी ला पाये बर मा पार्वति हर अड़बड़ कठिन तप करे रहिस, अव संकल्प कहिके बरत सुरू करिथे.. ‘मम सुखं सौभाग्य पुत्रपौत्रादि सुस्थिर श्री प्राप्तर्य करक चतुर्थी व्रतमंह करिस्ये’’..., कहिथे द्रौपदी घलोक हर ई बरत ला करीस त पांडवमन के उपर आये घोर संकट हर दूर होईस। पूरा दिन बिन खाये पिये रहिथे, दीवाल म गेरू ले फलक बनाके पिसे चाउर के रेहन ले करवा माता के चित्र बनावय, ऐला ‘बर’ कहिथे, तहां आठ पूरी के अठावरी, हलुवा अव कुछु भी मीठा बनावय, तहां पीवरा माटी के गौरी बनाय बर हाबय, यदि पींवरा माटी नई हावय त गेंहू आटा म हरदी मिलाके बना सकत हव, गोदी म गनेस के मुर्ति, आटा के नहीं तो माटी के बनाके पीढ़ा म धो-पोंछ के बैठाये बर हावय, गौरी दाई ला लाल चुनरी ओढ़ाके सुहाग सामग्री चढ़ाके पूजा करना हावय, एक लोटा पानी राखके टोटी बाला चुकिया म गेंहू नहीं तो चाउर भरके, रोली ले करबा म स्वस्तिक निसान बनाके तेराठन टिक्की बनाके पूजा करके भोग लगाके, हाथ म चाउर फूल धरके, ई मंत्र ला स्तुती के रूप म कहना हाबय...ओम नमः सिवाय सर्वाण्य सौभाग्य संतति सुभाम। प्रयच्छ भक्तियुक्तांना नारीणां हरवल्लभे.., तहां कहनी सुने बर हावय, पूजा के बेर सोलह श्रृंगार करके, अपन पति के घलोक पूजा करके,पति ला चलनी ले देखे के रिवाज हाबय,जेकर से ओकर पति हर चांद कस सीतल,सुंदर अव अजर-अम्मर रहय।
किरण शर्मा
खरसिया
hin_Deva hne_Deva hne_Deva bho_Deva mai_Deva mai_Deva